ఇక మొబైల్‌తోనే వెబ్‌సైట్‌ సృష్టి..
- చిన్న వ్యాపారులకు గూగుల్‌ మద్దతు
-  'గూగుల్‌ మై బిజినెస్‌ యాప్‌'తో సాధికారత
-  ఫిక్కీతో కలిసి 5000 వర్క్‌షాపులు : సీఈఓ సుందర్‌ పిచారు
న్యూఢిల్లీ : తమకూ ఒక వెబ్‌సైట్‌ ఉంటే బాగుండూ అనుకునే చిన్న వ్యాపారుల కల నెరవేర్చడానికి గూగుల్‌ ముందుకు వచ్చింది. ఇందుకోసం ఆ సంస్థ 'గూగుల్‌ మై బిజినెస్‌' యాప్‌కు రూపకల్పన చేసింది. స్మార్ట్‌ఫోన్‌లో ఈ యాప్‌ ద్వారా వెబ్‌సైట్‌ను రూపొందించుకోవచ్చని ఆ సంస్థ ప్రకటించింది. భారత్‌లోని చిన్న, మధ్య తరహా వ్యాపారుల కోసం బుధవారం న్యూఢిల్లీలో గూగుల్‌ సీఈఓ సుందర్‌ పిచారు రెండు కొత్త యాప్‌లను ఆవిష్కరించారు. వీటికి తోడు వెబ్‌సైట్‌ మద్దతును కల్పించాలని ఆ సంస్థ నిర్ణయించింది. అదే విధంగా ఎస్‌ఎంఈలకు డిజిటల్‌ నైపుణ్యం పెంచడానికి గాను ఫిక్కీతో కలిసి 5,000 వర్క్‌షాపులను ఏర్పాటు చేయాలని నిర్ణయించింది. ఈ సందర్బంగా పిచారు మాట్లాడుతూ వెబ్‌, డిజిటల్‌ టెక్నాలజీ ప్రయోజనాల గురించి వివరించారు. ఎస్‌ఎంఈ వ్యాపారుల కోసం 'గూగుల్‌ మై బిజినెస్‌' పేరుతో అప్‌గ్రేడ్‌ చేసిన యాప్‌ను అందుబాటులోకి తెచ్చామన్నారు. ఈ యాప్‌ ద్వారా ఇప్పుడు మొబైల్‌ ద్వారానే చిరువ్యాపారులు సైతం ఆన్‌లైన్‌లో తమ వెబ్‌సైట్‌ను రూపొందించుకోవచ్చని తెలిపారు. వ్యాపారస్తులకు కేవలం మొబైల్‌, కొన్ని నిమిషాల సమయం ఉంటే వారి వెబ్‌సైట్‌ వచ్చేస్తుందని పిచారు పేర్కొన్నారు. ఇది భారత్‌లో విజయవంతం అయితే ప్రపంచంలో ఎక్కడైనా చేయవచ్చని తాము రుజువు చేసుకోబోతున్నామని పిచారు పేర్కొన్నారు. ఫిక్కీ, ఐఎస్‌బీతో కలిసి డిజిటల్‌ అన్‌లాక్‌డ్‌ పేరుతో ఒక అవగాహన కార్యక్రమాన్ని కూడా చేపట్టనున్నామన్నారు. దీనిలో వ్యాపారాలకు ఉపయుక్తమైన ఆన్‌లైన్‌ కోర్సులు ఉంటాయన్నారు.
ఇంటర్నెట్‌ శక్తివంతమైన సాధనమని, సాధ్యమైనంత ఎక్కువ మందికి సమాచార, సాంకేతిక ప్రయోజనాలను అందించాలన్నది తమ సంకల్పమని పిచారు పేర్కొన్నారు. ప్రతి ఒక్కరికీ పనికొచ్చేలా నిర్మించడం మరియు దాన్ని అందరికీ లభమయ్యేలా చేయాలని నిర్దేశించు కున్నామన్నారు. భారతీయ ఆర్థిక వ్యవస్థ వృద్ధికి ఇంటర్నెట్‌ మరియు డిజిటల్‌ టెక్నాలజీలు చోదకశక్తులు కానున్నాయని పేర్కొన్నారు. ఔత్సాహికవేత్తలు డిజిటైజ్‌ అయ్యేందుకు అవసరమైన సరైన ఉపకరణాలు, నైపుణ్యాలు. వారి వృద్ధి ప్రయాణాన్ని వేగవంతం చేసేందుకు, చిన్న వ్యాపారాలకు శిక్షణ ఇవ్వడంలో పెట్టుబడి పెట్టడంలో అతి ముఖ్యమైన అంశమని తాము విశ్వసిస్తున్నామన్నారు.
ఇప్పటికీ 68% సంస్థలు ఆన్‌లైన్‌కు దూరం
కెపీఎంజీతో కలసి గూగుల్‌ 'ఇంపాక్ట్‌ ఆఫ్‌ ఇంటర్నెట్‌ అండ్‌ డిజిటైజేషన్‌ ఆన్‌ ఎస్‌ఎంబీఎస్‌ ఇన్‌ ఇండియా' అంశంపై సంయుక్త పరిశోధన చేపట్టింది. ఇందులో 5.1 కోట్ల భారతీయ ఎస్‌ఎంబీలలో 68 శాతం ఆఫ్‌లైన్‌లో ఉన్నట్టు ఈ అధ్యయనం వెల్లడించింది. ఇంటర్నెట్‌పై స్థూల ఆర్థికాంశాల ప్రభావాన్ని చాటుతూ, ఇంటర్నెట్‌ వాడకం పెరిగిపోవడం మరియు ఎస్‌ఎంబీలు డిజిటల్‌ కావాల్సి ఉంది. భారతదేశ జీడీపీకి వాటి తోడ్పాటును 10 శాతం పాయింట్లు పెంచేందుకు తోడ్పడగలదని ఈ రిపోర్టు అంచనా వేస్తోంది. 2020 నాటికి ఎస్‌ఎంఈలు ఆన్‌లైన్‌లోకి 46-48 శాతం చేరుకోగలదని అంచనా. చిన్న వ్యాపారాలు డిజిటల్‌ కావడంతో ఉన్న ప్రయోజనాలను గుర్తిస్తూ, డిజిటల్‌గా ఎంగేజ్‌ అయిన ఎస్‌ఎంబీల లాభాలు, ఆఫ్‌లైన్‌ ఎస్‌ఎంబీలతో పోలిస్తే రెట్టింపుగా వృద్ధి చెందినట్టు ఈ అధ్యయనం వెల్లడించింది. అదేవిధంగా డిజిటల్‌గా మారిన వ్యాపార సంస్థలు తమ ఖాతాదారుల సంఖ్యను గణనీయంగా పెంచుకోగలుగుతాయి. 52 శాతం సంస్థలు తమ సొంత పట్టణం వెలుపల ఉన్న కస్టమర్లకు కూడా సేవలు అందించగలిగాయి. ఆఫ్‌లైన్‌ ఎస్‌ఎంబీలు 29శాతం మాత్రమే ఇలా చేయగలిగాయి. డిజిటల్‌ సాంకేతికతల, సాంకేతిక నైపుణ్యాల ప్రయోజనాలను అర్థం చేసుకోకపోవడం ఆయా సంస్థలు ఆఫ్‌లైన్‌లో ఉండేందుకు ప్రధాన కారణంగా ఆ నివేదిక పేర్కొంది. ఈ అంతరాన్ని పూడ్చేందుకు గూగుల్‌ 'డిజిటల్‌ అన్‌లాక్డ్‌' కార్యక్రమాన్ని ప్రకటించింది. రానున్న మూడేండ్లలో దేశవ్యాప్తంగా 40 భారతీయ నగరాల్లో 5,000 వర్క్‌షాప్స్‌ను నిర్వహించాలని నిర్ణయించింది. దీని ద్వారా డిజిటల్‌ నైపుణాలు కల్పించాలని నిర్ధేశించుకుంది. భారతదేశ మొబైల్‌ ఫస్ట్‌ ఆడియెన్స్‌ కోసం గూగుల్‌ ప్రైమర్‌ను కూడా ఆవిష్కరించింది. ఇది వేగంగా, సులభంగా, ఇంటరాక్టివ్‌ విధానంలో డిజిటల్‌ మార్కెటింగ్‌ నైపుణ్యాలను బోధించేందుకు విశిష్టంగా రూపొందించబడిన ఒక ఉచిత మొబైల్‌ యాప్‌. ప్రస్తుతం ఇది ఇంగ్లీషు, హిందీ భాషల్లో మాత్రమే లభ్యమవుతోంది. త్వరలోనే తమిళం, తెలుగు, మరాఠీ వెర్షన్‌లలో కూడా రానుంది.
స్థానిక అవసరాలను తీర్చాలి :మంత్రి రవి శంకర్‌ ప్రసాద్‌
భారత అవసరాలకు వీలుగా గూగుల్‌ మరిన్ని ఉత్పత్తులను ఆవిష్కరించాల్సిన అవసరం ఉందని ఐటీ శాఖ మంత్రి రవి శంకర్‌ ప్రసాద్‌ అన్నారు. గూగుల్‌ అమెరికాకు ఎంతో భారత్‌కు కూడా అంతే సొంతమని పేర్కొన్నారు. దేశీయ అవసరాలకు అనుగుణంగా గూగుల్‌ తన నిర్వహణను చేపట్టాలని కోరారు. ఇక్కడి స్థానిక భాషలు, స్థానిక ఉత్పత్తులు, స్థానిక అవసరాలను ప్రోత్సహించాలన్నారు. వచ్చే 3-4 ఏండ్లలో భారత డిజిటల్‌ ఆర్థిక వ్యవస్థ లక్ష కోట్ల డాలర్ల విలువ చేయనుందని మంత్రి అంచనా వేశారు. అదే విధంగా టెక్నలాజీలోని సైబర్‌ సెక్యూరిటీని పెంచాలన్నారు. డిజిటల్‌ చెల్లింపులకు సైబర్‌ సెక్యూరిటీ కల్పన పెద్ద సవాల్‌గా మారిందన్నారు.
మీ స్నేహితులకు రికమెండ్ చెయ్యండి